દેશભરમાં ફિલ્મ પદ્માવતનો જોરશોરથી ચારેકોર જે રીતે અને જે પધ્ધતિથી વિરોધ થઇ રહ્યો છે તે જોઇને રાજકીય નિરીક્ષકો એ મત પર પહોંચવાનો પ્રયાસ કરી રહ્યાં છે કે શું રામ મંદિર માટે હિન્દુત્વને ફરીથી જગાડવાનો કોઇ પ્રયાસ કે પૂર્વ તૈયારીઓ તો નથી ને? કેમ કે 2019ની લોકસભા ચૂંટણીઓ જીતવા માટે ભાજપ કે સંઘ પરિવાર પાસે હિન્દુત્વ જ એક માત્ર આધાર બની રહે તેમ છે. 2014થી અત્યાર સુધી કેન્દ્રમાં મોદી સરકારે એવું કાંઇ કર્યું નથી કે કે લોકો ફરીથી હોંશે હોંશે મોદીના નામે ભાજપને મત આપે. બીજી તરફ રાહુલ ગાંધીને ગુજરાતમાં સોફ્ટ હિન્દ્ત્વના મુદ્દે ભારે સફળતા મળતાં ભાજપ-સંઘ પરિવારમાં તે અંગે ચિંતન મંથન સતત ચાલી જ રહ્યું છે. રાહુલે કર્ણાટકમાં પણ હિન્દુત્વનો જ આશરો લીધો છે. રાહુલ કોંગ્રેસને ધીમે ધીમે હિન્દુત્વના માર્ગે લઇ જઇ રહ્યો છે ત્યારે ભાજપ ને સંઘ પરિવારે કટ્ટર હિન્દુત્વનો સહારો લેવો પડે તો નવાઇ નહીં.